O chestiune problematică în continuare a fost contractul pentru construcția rețelei de canalizare din Famagusta, reziliat de Comisie în decembrie 2013 și în cazul căruia nu au fost soluționate nici litigiul, nici modalitățile de finalizare a proiectului. În plus, un boicot din partea contractanților locali a afectat procedura de ofertare pentru alte proiecte.

Sprijinul acordat sub formă de granturi este un element important al programului. Având în vedere importanța granturilor relativ mici pentru majoritatea beneficiarilor potențiali, Comisia continuă să caute soluții pentru a contribui la garantarea faptului că beneficiarii primesc granturile în timp util și în mod eficient. Aceasta include externalizarea, iar Comisia a extins componenta de gestiune indirectă în cadrul programului în 2015. Programul popular de acordare de burse a fost prelungit până în 2020, prin intermediul unui nou acord de delegare cu Consiliul Britanic.

Acțiunile din 2015 au inclus continuarea unui număr de proiecte stabilite și de succes, de exemplu măsuri de consolidare a încrederii (sprijinirea Comisiei pentru persoane dispărute și protecția patrimoniului cultural) și bursele UE. Un nou impuls a fost generat într-o serie de domenii odată cu încheierea unor contracte de asistență tehnică (AT) substanțiale, iar sprijinul tehnic constant va fi deosebit de important în perioada pregătitoare soluționării problemei cipriote. Există în continuare lacune semnificative în ceea ce privește capacitatea beneficiarilor. Va fi necesară o adaptare extensivă înainte ca acquis-ul să poată fi pus în aplicare, însă în prezent comunitatea cipriotă turcă are o înțelegere mai solidă a acestei provocări.

Comisia acționează într-un context politic, juridic și diplomatic unic. Sunt necesare măsuri ad-hoc pentru punerea în aplicare a programului, asigurându-se în același timp respectarea principiilor bunei gestiuni financiare. În condiții normale, în cadrul programelor de asistență finanțate de UE, acordurile încheiate cu guvernele beneficiare prevăd cadrul juridic al asistenței pentru dezvoltare. În ceea ce privește asistența în favoarea comunității cipriote turce, astfel de acorduri nu pot fi încheiate, prin urmare, Comisia trebuie să se bazeze pe ceea ce consideră drept norme și condiții aplicabile la nivel local. Gestionarea și atenuarea riscului inerent este responsabilitatea Comisiei, măsurile adoptate incluzând o monitorizare intensivă și sprijin pentru beneficiari, condiții de plată revizuite și o abordare atentă a utilizării garanțiilor bancare. Programul de asistență include un sprijin semnificativ acordat sub formă de granturi, pentru gestiunea cărora sunt necesare resurse considerabile.

În perioada 2006–sfârșitul anului 2015 a fost programată suma de 402 milioane EUR pentru acțiuni în temeiul Regulamentului privind ajutorul. Suma angajată în decembrie pentru programul anual pe 2015 a fost de 32 337 900 EUR . Cadrul financiar multianual (CFM) pentru perioada 2014-2020 oferă programului o perspectivă multianuală, prin prevederea unei finanțări anuale stabile. Cu toate acestea, programul de asistență, al cărui scop constă în facilitarea reunificării Ciprului, are caracter temporar, iar Regulamentul nr. 1311/2013 al Consiliului de stabilire a cadrului financiar multianual permite o revizuire în cazul în care reunificarea are loc pe durata CFM.

Ulterior contractului de asistență tehnică acordată pentru sprijinirea întreprinderilor finalizat în 2013, un nou contract de asistență tehnică a fost semnat în noiembrie, ca o a doua etapă a intervenției, pentru consolidarea capacității organizațiilor de sprijin pentru întreprinderi, evaluarea fezabilității activității de incubare de afaceri și de creare de clustere, facilitarea dialogului cu privire la o strategie de specializare inteligentă, care este necesară pentru accesarea fondurilor structurale și de investiții europene, precum și analizarea tendințelor pieței. În plus, până în luna decembrie, toate lucrările pregătitoare pentru încheierea unui acord de delegare cu Banca Europeană pentru Reconstrucție și Dezvoltare (BERD) au fost finalizate. Acest lucru va permite IMM-urilor să acceseze fondurile de credit ale BERD și know-how-ul pentru dezvoltarea întreprinderilor începând din 2016. Întreprinderile sunt sprijinite, de asemenea, în mod direct prin granturi și 36 de contracte de grant în cadrul schemei Dezvoltarea IMM-urilor: schema de grant Modernizarea produselor și serviciilor a rămas deschisă la sfârșitul anului.

În urma recepției provizorii a echipamentelor de telecomunicații ale rețelei de generație următoare (Next Generation Network) în 2014, a fost sporită asistența tehnică în vederea finalizării introducerii serviciilor și a soluționării problemei rămase privind componenta de facturare a instalației, care nu este încă predată.

Angajamentele s-au ridicat la 27,7 milioane EUR în 2015 și au inclus un volum semnificativ de lucrări externalizate și o serie de contracte importante de asistență tehnică. Rata de angajare a crescut pentru al patrulea an consecutiv, indicând o accelerare a programului.

Gestionarea burselor în UE a fost externalizată către Consiliul Britanic pentru anii universitari 2014-2016, iar în cadrul acestei scheme au fost acordate 125 de granturi în 2015. Acordul a fost extins pentru o perioadă de încă trei ani prin intermediul unui acord de delegare semnat cu Consiliul Britanic în decembrie, acoperind anii universitari 2017-2020. Comisia a asigurat accesul la burse în fiecare an începând cu 2007, iar continuitatea acestei scheme este considerată esențială. Ca parte a activităților de gestionare a programului de burse, Consiliul Britanic organizează zile cu tema „Studiază în Europa” pentru a oferi studenților informații cu privire la posibilitățile de a studia în afara Regatului Unit. Acesta dezvoltă, de asemenea, o rețea a absolvenților și va monitoriza impactul pe termen mediu, de exemplu rata de întoarcere a studenților în Cipru și succesul în găsirea unui loc de muncă.

Comisia pentru persoane dispărute (CPD), sprijinită prin programul de ajutor prin intermediul unui acord de gestiune indirectă încheiat cu PNUD, și-a continuat activitatea pe teren și de laborator. Din totalul de 2 001 persoane dispărute, CPD a exhumat rămășițele a 1 017 persoane, dintre care 618 au fost identificate pe baza analizelor genetice. Rata de identificare a încetinit în 2015, ca urmare a unui audit al procedurilor de analiză a ADN-ului. Activitatea pe teren a devenit, de asemenea, mai dificilă, întrucât sursele noi de informații au devenit limitate. În total, 1 033 de situri au fost excavate, însă numai în 21 % din siturile examinate în 2015 au fost găsite rămășițe umane. Cu toate acestea, un progres semnificativ a fost realizat în luna noiembrie, prin acordarea accesului, în perioada 2016-2019, în 30 de presupuse cimitire în zone aflate sub control militar turc. În 2015, Comisia a semnat două acorduri de delegare cu PNUD pentru a oferi finanțare pentru CPD, fiecare pentru o sumă de 2,6 milioane EUR, acoperind activitățile desfășurate în 2015 și, respectiv, 2016. Această sumă anuală a reprezentat 82 % din totalul donațiilor către CPD în 2015. Pe ansamblu, în perioada 2006-2015, UE a contribuit cu peste 70 % din totalul fondurilor puse la dispoziția CPD de către Cipru și de donatorii internaționali.

4.5.Audit și controale

În 2015, Curtea de Conturi Europeană a efectuat o examinare a auditului programului de ajutor pentru comunitatea cipriotă turcă din 2012 și a elaborat un raport la începutul anului 2016. Nu este necesară nicio acțiune de monitorizare. Un audit extern detaliat al mecanismelor de control intern a fost efectuat în vederea identificării posibilelor îmbunătățiri ale asigurării în urma transferului din 2015 al Grupului operativ către Direcția Generală Politică Regională și Urbană. Auditorii au elaborat un raport în 2016 și acțiunile de monitorizare necesare sunt în curs de desfășurare. Direcția Generală Vecinătate și Negocieri privind Extinderea (DG NEAR) a efectuat în octombrie un audit ex post privind cinci plăți de facturi datând din perioada anterioară anului 2015, când DG NEAR a gestionat Grupul operativ. Nu au fost identificate erori cuantificabile. De asemenea, a fost încheiat un contract pentru verificarea cheltuielilor din cadrul a 15 granturi acordate în cadrul schemei de granturi Dezvoltarea IMM-urilor III: modernizarea produselor și serviciilor. Această activitate este programată să se desfășoare în 2016, pe măsură ce este finalizată punerea în aplicare a contractelor de grant.

4.6.Evaluare

Ca urmare a evaluării generale a programului din 2013, indicatorii programului au fost reevaluați. Au fost colectate date pentru mai multe sectoare și a fost propusă o serie de noi indicatori. Cu toate acesta, este evident că lipsesc numeroase date economice și sociale și că vor fi necesare îmbunătățiri semnificative ale statisticilor pentru a însoți introducerea viitoare a acquis-ului. În urma evaluării din 2014 a acțiunilor Comisiei pentru persoane dispărute efectuate de Equipo Argentino de Antropologia Forense (EAAF), alte trei vizite au fost efectuate de EAAF în 2015, inclusiv pentru revizuirea procedurilor de testare genetică.

4.7.Informare, publicitate și vizibilitate

În 2015, au existat 188 de acțiuni vizând asigurarea vizibilității și de comunicare, o creștere considerabilă comparativ cu 2014 și la care noul proiect Infopoint, care este gestionat de biroul EUPSO împreună cu Reprezentanța Comisiei Europene în Cipru, a avut o contribuție semnificativă (a se vedea, de asemenea, 4.2.4). Punctele forte din 2015 au fost: tururile rurale din Komi Kebir/Büyükkonuk, Kiados/Serdarlı, Morphou/Güzelyurt și Lefka/Lefke și grupurile tematice de discuții cu privire la politica UE privind dezvoltarea rurală; Săptămâna Mobilității, celebrată pentru prima dată în comunitatea cipriotă turcă și o campanie de sensibilizare cu privire la combaterea traficului de ființe umane. Ziua Europei și Săptămâna verde au fost sărbătorite printr-un eveniment amplu în aer liber și a avut loc o importantă conferință pe tema patrimoniului cultural reunind experți din întreaga insulă.

4.8.Consultări cu guvernul Republicii Cipru

Au fost organizate reuniuni cu reprezentanții guvernului Republicii Cipru, în special atunci când înalți funcționari ai Comisiei au vizitat insula. Comisia continuă să se bazeze pe cooperarea guvernului Republicii Cipru pentru verificarea drepturilor de proprietate și, de asemenea, are întrevederi periodice cu Reprezentanța permanentă din Bruxelles. Direcția Generală Sănătate și siguranță alimentară a efectuat o misiune tehnică în ianuarie pentru a identifica o soluție la focarul de dermatoză nodulară contagioasă, care a avut repercusiuni la nivelul insulei.

5.Concluzii

Comisia își menține angajamentul de a sprijini procesul de soluționare sub auspiciile ONU și va utiliza toate posibilitățile din cadrul programului pentru a facilita inițiativele apărute în cadrul acestui proces, astfel cum a procedat în cursul anului 2015 pentru a asigura finanțarea pentru deschiderea unor noi puncte de trecere. Înființarea Comitetului bicomunitar ad-hoc, prin intermediul căruia cele două comunități s-au angajat să studieze aspectele tehnice legate de conformitatea cu acquis-ul, reprezintă o evoluție salutară. S-a demonstrat că sprijinul acordat prin intermediul TAIEX în cadrul programului de ajutor a avut un impact pozitiv asupra activității comitetului, întrucât participanții au dat dovadă de o conștientizare semnificativ îmbunătățită a acquis-ului în domeniile de activitate ale TAIEX.

Comisia continuă să acorde asistență în conformitate cu Regulamentul privind ajutorul pentru a facilita reunificarea Ciprului prin încurajarea dezvoltării economice a comunității cipriote turce, lucrând în vederea atingerii celor șase obiective ale sale. În cursul anului 2015, asistența s-a axat mai mult pe domeniile care prezintă probleme deosebite în ceea ce privește viitoarea conformitate cu acquis-ul. Acestea sunt, în principal, cele din domeniul mediului și al sănătății animalelor.

Având în vedere capacitatea scăzută și lipsa de resurse a beneficiarului în numeroase domenii și lacunele în pregătirea pentru viitoarea introducere a acquis-ului, sustenabilitatea proiectului trebuie să fie examinată cu atenție. Comisia rămâne activă în sprijinirea proiectelor specifice pentru perioadele de după predarea către beneficiari. Cu toate acestea, lucrările majore de infrastructură și instalațiile care au fost furnizate sunt, în prezent, funcționale și întreținute cu succes de către beneficiari.

Programul dă dovadă de o accelerare, după cum o arată creșterea ratei de angajament. Răspunsul rapid la nevoile beneficiarului devine extrem de important pe măsură ce evoluează discuțiile pentru găsirea unei soluții la problema cipriotă.